Source: https://kuria-birosag.hu/hu/node/12700
Timestamp: 2019-01-23 00:21:58
Document Index: 6968843

Matched Legal Cases: ['Kúria ', 'bíróság ', 'Kúria ', 'Kúria ', 'Kúria ', 'Kúria ']

Köf.5.029/2017/4. számú határozat | K Ú R I A
Köf.5.029/2017/4. számú határozat
Az ügy száma: Köf.5029/2017/4.
A tanács tagja: Dr. Kalas Tibor a tanács elnöke; Dr. Dobó Viola előadó bíró;
Az indítványozók: Pest Megyei Kormányhivatal
(1052 Budapest, Városház utca 7.)
Az érintett önkormányzat: Nagytarcsa, Község Önkormányzata
(2142 Nagytarcsa, Rákóczi utca 4.)
Az ügy tárgya: Nagytarcsa közterületeinek elnevezésére vonatkozó szabályozás
– A Kúria Önkormányzati Tanácsa Nagytarcsa Község Önkormányzat Képviselő-testületének a Nagytarcsa közterületeinek (... hrsz., .../88. hrsz.) elnevezéséről szóló 4/2017. (II.28.) számú önkormányzati rendelet törvényellenességének megállapítására és megsemmisítésére irányuló eljárást megszünteti.
[1] Az indítványozó indítványában kérte Nagytarcsa Község Önkormányzat Képviselő-testületének a Nagytarcsa közterületeinek (... hrsz., .../88. hrsz.) elnevezéséről szóló 4/2017. (II.28.) számú önkormányzati rendelet (továbbiakban: Ör.) törvényellenességének megállapítását és megsemmisítését.
[2] Nagytarcsa Község Önkormányzata az indítványra állásfoglalást nem terjesztett elő.
[3] Az indítványozó ezt követően beadvánnyal fordult az Önkormányzati Tanácshoz. Beadványában akként nyilatkozott, hogy indítványát a bíróságok szervezetéről és igazgatásáról szóló 2011. évi CLXI. törvény (továbbiakban: Bszi.) 51.§ (2) bekezdés a) pontjára hivatkozással visszavonja arra figyelemmel, hogy Nagytarcsa Község Önkormányzat Képviselő-testülete 18/2017. (VIII.30.) számú módosító rendeletével hatályon kívül helyezte az Ör.-t.
[4] Az Alaptörvény 25. cikk (2) bekezdés c) pontja szerint a bíróság dönt az önkormányzati rendelet más jogszabályba ütközéséről és megsemmisítéséről. A Bszi. 24.§ (1) bekezdés g) pontja kimondja, hogy a Kúria dönt a helyi önkormányzat törvényen alapuló jogalkotási kötelezettsége elmulasztásának megállapításáról. Az önkormányzati rendelet felülvizsgálatára irányuló nemperes eljárás részletes szabályait a Bszi. IV. fejezet 15. pontja tartalmazza .
[5] Ezen szabályok alapján megállapítható, hogy a Kúria elsődlegesen az önkormányzati rendeletek más jogszabályba ütközését és a törvényen alapuló jogalkotási kötelezettség elmulasztását vizsgálja.
[6] A Bszi. 48.§ (1) bekezdése szerint a Kúria Önkormányzati Tanácsának normakontroll eljárását „[…] a helyi önkormányzattal szemben a felette törvényességi felügyeleti jogot gyakorló fővárosi és megyei kormányhivatal [...]”, a 48.§ (1a) bekezdés alapján „az alapvető jogok biztosa [...]”, valamint a 48. § (3) bekezdés alapján a bíró kezdeményezheti, „ha a bírónak az előtte folyamatban lévő egyedi ügy elbírálása során önkormányzati rendelet olyan rendelkezését kell alkalmaznia, amelynek más jogszabályba ütközését észleli [...]”.
[7] A Bszi. 51.§ (2) bekezdés a) pontja értelmében „az Önkormányzati Tanács az eljárást megszünteti, ha az indítvány benyújtója az indítványt visszavonta […].”
[8] A fentiek alapján a Kúria Önkormányzati Tanácsa az Ör. tekintetében az eljárást megszüntette.
[9] A Bszi. 51. § (2) bekezdés a) pontja.
[10] A döntés elleni jogorvoslatot a Bszi. 49. §-a zárja ki.